Ellen Trane Nørby (V), 2006-05-02:
Over indgangen til Skolen ved Kløften står der: Træd varsomt, for her bliver mennesker til.
Det kan måske lyde lidt højtideligt, men det er jo ikke helt forkert.
Det er her, mange får grundlagt deres værdier og venskaber, der varer ved gennem livet.
Det er desværre også her, vi med beklagelse må erkende, at op mod hver sjette elev aldrig lærer at regne, skrive og læse ordentligt, at nogle bliver skoletrætte, nogle endda så skoletrætte, at de aldrig kunne drømme om at sætte sig på en uddannelsesbænk igen.
Vi kender det jo alle fra vores egen skoletid: Der var lærere, som kunne fortælle historier, så dansk blev til en leg, demonstrere kemiforsøg, så logikken sprang frem af det periodiske system, eller biologilærerne, der på den tidlige morgentur gennem engen eller skoven satte dyrelivet på plads i bevidstheden.
Der var også lærere, som kunne få en til at tælle sekunderne, til timen var slut, eller dagdrømme sig væk eller slet og ret gøre det mest interessante så trist, støvet, tungt og kedeligt, at man slet ikke syntes, det var interessant længere.
Nej, det er bestemt ikke ligegyldigt, hvad det er for en lærer, vores elever møder på deres vej, for lærerens motivation, evne til at formidle og til at lære fra sig eller netop det modsatte er med til at præge vores lyst til at lære mere, med til at tænde vores nysgerrighed og med til at skabe motiverede og initiativrige mennesker eller netop det modsatte.
Det er ikke en hvilken som helst rolle, vi overlader til lærerne i den danske folkeskole; det er en kæmpestor opgave.
Derfor er det også bydende nødvendigt, at vores lærere er rustet til at løfte udfordringen og opgaven.
Fra Venstres side har udgangspunktet været at styrke fagligheden, den pædagogiske og didaktiske side af læreruddannelsen og sidst, men ikke mindst, samspillet mellem praktik og teori.
Uden et solidt praktisk fundament – ingen ordentlig undervisning.
Læreruddannelsen er ikke nogen akademisk selvrealiseringsøvelse.
Lærerfaget er i høj grad et praksisfag, hvor evnen til at kunne formidle sit fag og stof på en engagerende facon er alfa og omega for den gode lærer.
Fra Venstres side ser vi det som en stor sikring af dette, at antallet af linjefag reduceres fra de nuværende fire til to eller tre efter den studerendes eget valg.
Dermed afløser faglig dybde og specialisering den nuværende skøjtning mellem fagene.
Fra Venstres side ser vi også frem til et aktivt medspil fra KL's side for at sikre, at alle lærere fremover kommer til at undervise i deres linjefag eller fag, hvor de har oparbejdet tilsvarende kompetencer.
Det er helt nødvendigt for at sikre fagligheden i den danske folkeskole og sikre respekten for lærerrollen.
Vi forventer jo ikke, at tømreren kan udføre elektrikerens arbejde eller historikeren udføre økonomens arbejde, og derfor er det også uacceptabelt, at vi stiller matematiklæreren over for at skulle undervise i engelsk eller historie.
Det hænger ikke sammen.
Fremtidens folkeskole bliver kun en succes, hvis der hersker respekt for så vel lærernes kompetencer som deres begrænsninger.
En succesfuld folkeskole forudsætter gode lærere, god ledelse og et engageret forældreengagement.
Også aldersspecialiseringen i fagene dansk og matematik har været en mærkesag for os i Venstre.
Nu bliver der endelig stukket en kæp gennem forestillingen om, at det kræver samme kvalifikationer at undervise den håbefulde 1.-klasses-elev som at fastholde opmærksomheden hos den lidt urolige teenager.
Naturfagene styrkes også gevaldigt med den nye læreruddannelse.
Det bliver fremover muligt at vælge et naturvidenskabeligt fag som det første fag på linje med matematik og dansk, og det vil give det naturvidenskabelige område et kæmpeløft.
Den nuværende læreruddannelse har været præget af et meget stort frafald, idet kun 68 pct. gennemfører uddannelsen.
Men vi tager ikke udfordringen seriøst ved at slække på kravene.
Det er tværtimod kortsigtet.
Lærerfagets troværdighed styrkes kun ved at stille højere krav, og det sker her med krav om B-niveau som indgangsniveau, flere krav til praktikdelen, en styrkelse af bacheloropgaven og indførelse af nye fag som bl.a. klasserumsledelse.